Мудрэн Беслъэн Тыркум щытокIуэ
ДзюдомкIэ Гран-при зэпеуэм хыхьэ зэхьэзэхуэ Тыркум и Самсун къалэм щекIуэкIащ. Абы дыщэ медаль къыщихьащ Мудрэн Беслъэн.
Къэрал 28-м икIа дзюдоист 34-рэ зыхэта зэхьэзэхуэм килограмм 60-м нэс зи хьэлъагъхэм я деж зыри къыщыпэлъэщакъым ди лъахэгъум. ПэщIэдзэ зэIущIэхэм абы щыхигъэщIащ Азербайджаным щыщ Ширинлирэ Португалием икIа Карвальорэ. Дэтхэнэми абы тригъэкIуэдар да-къикъэ тIурытIщ.
Нэхъ мащIэжрэщ Мудрэныр зэрелIэлIар финалым и Iыхьэ плIанэм къыщыпэщIэхуа, Урысей Федерацэм и щIыхьыр зыхъумэ Мшвидобадзе. Дакъикъэ иримыкъум ари хигъэщIащ.
КIэух зэIущIэм хэтын папщIэ адыгэ щIалэр ефIэкIын хуейт Австрием икIа дзюдоист Iэзэ Пайшерэ. Беслъэн абы нэплъэгъуэ иритакъым икIи секунд 19-м тридзащ.
Нэхъ гугъуар, дауи, финалращ. Ар дакъикъитхум нэблагъэкIэ екIуэкIащ. Абы иужькIэщ Къэзахъстаным щыщ Сметовым зыщитар.
Арати, Гран-при зэпеуэм Мудрэн Беслъэн дыщэ медалыр къыщихьащ. Дунейпсо утыкум ар абы щияпэ текIуэныгъэкъым икIи адэкIи къыпищэну дыщогугъ.
Жыласэ Заурбэч.
